作者:劉子寰
標題:沁園春
內容:雲壑泉泓，小者如杯，大者如罌。更石筵平瑩，寬容數客，淙流回激，環繞飛觥。三澗交流，兩崖懸瀑，搗雪飛霜落翠屏。經行處，有丹荑碧草，古木蒼藤。徘徊卻倚山楹。笑山水娛人若有情。見傍回側轉，峰巒疊疊，欲窮還有，巖谷層層。仰視雲間，茅茨雞犬，疑是仙家來避秦。青林表，望煙霞縹緲，隱隱鸞笙。